Lukács Helga -Erika

*Nyolc óra három perc*

mennyi bölcsesség rejtőzik a naplementében

kinyújtja szárnyait lassan a sötét

és vérnarancsban csillog a múló pillanat

elérkezik az újjászületés

bolondnak lenni álmaimért

könnyezni szokványos, rutinszerű pillanatért

ennyi mit a világnak

nap mint nap adhatok

könnyeim éjszínben rózsaszínnel keverem

csillámpor és harmatcsepp elegyével oldom

a reggelre megkövesedett szíveket

végigvárok estelig

hogy poharamat újra csordultig tölthessem

s hogy lelkem köztetek örülhet

minden nap újra köszönet

 *(Marosvásárhely, 2021 június 25.)*

*Színes szerelem*

Az én világomban a kék és a zöld keveréke a rózsaszín.

Efféle színtévesztés önmagában is elnézhető,

de szerotonin-túltengésben nem kevés előny.

Kedvelem a pirosat is, mikor pozsgás mosollyal

merengsz el csámpás szépségemen,

a barnát, amikor a négy fal közé szorulva

a bútort is kényszeres mosollyal fürkészem,

miközben átölel két karod.

Ne engedj elmenni, még ha

narancsszínű alkony is vonzaná lépteimet

-hisz tudod, mennyire szeretem,

mikor melléd zuhanva újra megérthetem:

sírás után a szivárványt arcomra mindig te fested.

 *(Marosvásárhely, 2021 július 13.)*